KARE MOKWONGO
Genuru Nyasaye Mondo Udag Mamor e Kend Maru
“Ng’at ma nochueyogi a chakruok, nochueyogi dichwo gi dhako.” —Mathayo 19:4
Jehova * Nyasaye e ma noriwo kend mokwongo. Muma wachonwa ni kane osechweyo dhako mokwongo, “nokele ir dichwo.” Adam ne mor sidang’ mowacho kama: “Ma e chogo mar chokega, ringruok mar ringra.” (Chakruok 2:22, 23) Jehova pod dwaro ni joma okendore odag gi mor.
Sama eka udonjo e kend, unyalo paro ni gik moko duto biro dhinu maber chuth. Kata kamano, adiera en ni kata mana dichwo gi dhako moherore ahinya, pod biro bedo gi chandruoge moko. (1 Jo-Korintho 7:28) E bugni, ubiro yudo puonj mag Muma ma ka utiyogo, to kend maru kod ngimau mar joot biro bedo mamor.—Zaburi 19:8-11.
1 IKRI KAWO TING’ MA JEHOVA OMIYI
GIMA MUMA WACHO: Dichwo e wi joode.—Jo-Efeso 5:23.
Ka in dichwo, Jehova dwaro ni irit chiegi e yo ma nyiso ni idewe ahinya. (1 Petro 3:7) Ne ochueyo dhako kaka jakony mowinjoreni, kendo odwaro ni itimne gik moko e yo ma nyiso luor kod hera. (Chakruok 2:18) Onego iher chiegi ahinya, kendo iikri keto dwarone motelo ne magi iwuon.—Jo-Efeso 5:25-29.
Ka in dhako, Jehova dwaro ni imi chwori luor matut, kendo ikonye chopo ting’ ma en-go. (1 Jo-Korintho 11:3; Jo-Efeso 5:33) Riw lwedo paro mong’ado kendo konye chopo gigo gi chunyi duto. (Jo-Kolosai 3:18) Ka itimo kamano, ibiro bedo ng’at maber e wang’ chwori kendo e wang’ Jehova.—1 Petro 3:1-6.
GIK MUNYALO TIMO:
Penj ane jaodi kaka inyalo medo bedo dichwo kata dhako maber moloyo. Chik iti adimba, kae to itim gigo ma nyaloreni mondo itim dongruok
Nyis chuny mar horuok. Ng’eyo kaka ng’ato nyalo miyo nyawadgi obed mamor en gima biro kawo kinde
2 NYIS GADIER NI IDEWO PARO MANIE CHUNY JAODI
GIMA MUMA WACHO: Onego idwar gik ma kelo ne jaodi ber. (Jo-Filipi 2:3, 4) Tim ne jaodi gik ma nyiso ni igene ahinya, king’eyo ni Jehova dwaro ni jotichne obed “mamuol gi ji duto.” (2 Timotheo 2:24) ‘Wach ma chwowo chuny ji en kaka ligangla, to weche mag joma riek kelo ngima.’ Omiyo, par adimba weche midwaro tiyogo ka pok iwuoyo. (Ngeche 12:18) Roho mar Jehova biro konyi wuoyo e yo mang’won kendo gi hera.—Jo-Galatia 5:22, 23; Jo-Kolosai 4:6.
GIK MUNYALO TIMO:
Lam kikwayo Nyasaye mondo okonyi bedo gi chuny mokuwe. Bende, ikri rwako pach jaodi ka pok uwuoyo e wi weche ma korgi tek
Par matut kuom gima idwaro wacho kod kaka ibiro wache
3 BEDURU E ACHIEL E PARO
GIMA MUMA WACHO: Sama udonjo e kend, ubedo “ringruok achiel” gi jaodi. (Mathayo 19:5) Kata kamano, pod un ji ariyo kendo unyalo bedo gi paro mopogore e wi wach moro. Omiyo, onego upuonjru bedo e achiel e paro. (Jo-Filipi 2:2) Bedo gi winjruok achiel en gima dwarore sama ung’ado paro. Muma wacho niya: ‘Ng’ado rieko miyo tije duto timre.’ (Ngeche 20:18) Weuru mondo puonj mag Muma otau sama ung’ado paro kanyachiel e wi weche mapek.—Ngeche 8:32, 33.
GIK MUNYALO TIMO:
Nyis jaodi kaka iwinjo e chunyi kuom wach moro, to ok mana gik ming’eyo kuom wachno
Wuo gi jaodi ka pok ichano timo wach moro
^ par. 4 Muma nyiso ni Jehova e nying Nyasaye.
Puonjri Weche Momedore
OHINGA MAR JARITO
Un Chwo—Heruru Mondeu
Joot nyalo bedo gi pesa mang’eny to pod gibedo ma onge gi kuwe e ot.
DWOKO PENJO MA JI NIGO E WI MUMA
Be Muma Nyalo Konya Bedo gi Ngima Mamor mar Joot?
Puonj mag Muma osekonyo ji mathoth mondo gibed gi ngima mamor mar joot.
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn